Žiadosť o pomoc a súčinnosť

Vážení žiaci a študenti ,

ako iste viete Železničná spoločnosť Slovensko, a.s. spustila dňom   
17. novembra 2014 bezplatnú prepravu detí a študentov do 26 rokov a všetkých dôchodcov a to nielen občanov Slovenskej republiky, ale aj občanov všetkých členských štátov EU. Podmienkou bezplatnej prepravy je povinná registrácia uvedených skupín obyvateľov a na základe tejto registrácie vystavenie preukazov Železničnej spoločnosti Slovensko, a.s. oprávňujúcich k nákupu bezplatných cestovných lístkov.

V Slovenskej republike odhadujeme celkový počet občanov s nárokom na bezplatnú prepravu na cca 2,2 milióny osôb, t.j. 2,2 milióna registrácií k bezplatnej preprave. Ak k tomu prirátame aj možných záujemcov zo štátov EU, vychádza nám obrovské číslo. Keďže každý takýto bezplatný lístok musí byť priradený ku konkrétnej osobe, a v diaľkovej doprave aj ku konkrétnemu vlaku – rýchliku, musí byť registrácia prepojená s naším predajným systémom cestovných lístkov.

Takýchto osobných pokladníc, kde je možná priama registrácia občanov s nárokom na bezplatnú prepravu má Železničná spoločnosť Slovensko, a.s. presne 153. Ak by sme mali teda celú registráciu vykonávať len v osobných pokladniciach, trvalo by nám to pri neklesajúcich radoch čakajúcich cca 4-5 mesiacov, a to by sme museli za celé obdobie vykonávať len registrácie a žiadny predaj a výdaj cestovných lístkov. O zdraví a psychike našich zamestnancov v osobných pokladniciach, ale aj našich cestujúcich - zákazníkov ani nehovorím.

Železničná spoločnosť Slovensko, a. s. preto z uvedeného dôvodu a za účelom najmä zrýchlenia celého registračného procesu spustila dňa 10. novembra 2014 aj internetovú registráciu pre bezplatné cestovanie vlakom. Vybrané skupiny cestujúcich - dôchodcovia nad 62 rokov a žiaci/ študenti držitelia bezkontaktných čipových kariet - ISIC preukazu s platnou dopravnou aplikáciou sa takto môžu registrovať priamo zo svojho domova cez internetovú stránku ZSSK [**https://ikvc.slovakrail.sk/zk/pages/registration.xhtml**](https://ikvc.slovakrail.sk/zk/pages/registration.xhtml). Podmienkou je aktívna emailová adresa žiaka/študenta na webe, cez ktorú sa overuje aktivačný kód zaslaný emailom na adresu, ktorú žiak/študent používa.

**Žiak/študent s Bezkontaktnou čipovou kartou – ISIC preukaz s aktivovanou dopravnou časťou** ukončuje proces registrácie priamo prostredníctvom webovej stránky, registrácia je overená a ukončená priamo na webovej stránke. Pri ďalších cestách si len zabezpečuje cestovný lístok bezplatnej prepravy (CLBP) a pri kontrole vo vlaku predkladá preukaz študenta vo forme BČK – ISIC preukaz a CLBP.

Chceme zdôrazniť najmä skutočnosť, že nemusíte prichádzať na železničné stanice k osobným pokladniciam len z dôvodu registrácie – ktorá zaberá skutočne veľa času a energie pre všetkých.

V súvislosti s uvedeným si Vás preto dovoľujeme osloviť a zároveň požiadať o Vašu pomoc pri uskutočňovaní a realizovaní registrácie prostredníctvom internetu. Žiaci/študenti, ktorí máte záujem o bezplatnú prepravu, zaregistrujte sa prostredníctvom internetu. Všetky bližšie informácie, ako sme už spomenuli aj vyššie, nájdete na našej webovej stránke **https://www.slovakrail.sk/sk/preprava-osob/slovensko/produkty-a-zlavy/bezplatna-preprava-vo-vlakoch-zssk.html**.

Vaša pomoc nám značným spôsobom pomôže urýchliť proces registrácie žiadateľov o bezplatnú prepravu, ale najmä uľahčí situáciu, ktorá je zrejmá v týchto dňoch na železničných staniciach – nekonečné rady pomaly sa posúvajúcich nervóznych zákazníkov, ale aj psychicky vyčerpaných zamestnancov, najmä žien - matiek v našich osobných pokladniciach.

Prosíme pomôžte nám s registráciou a zaregistrujte sa prostredníctvom internetu z pohodlia vášho domova.

S úctou

Ing. Peter Kliment, v. r.

Riaditeľ sekcie služieb zákazníkom

Železničná spoločnosť Slovensko a.s.